जालंधर। अमेरिका में प्रेसिडेंट डोनाल्ड ट्रंप इसी मुद्दे पर जीते कि वह अवैध इमीग्रेंट्स को देश से बाहर निकालेंगे। उनके प्रेसिडेंट एक्सपर्ट्स के बाद से यूएस में भारतीयों, खासकर पंजाबियों पर हमले बढ़े हैं। 11 दिन में 3 भारतीयों पर हमले से जालंधर में उन परिवारों की चिंता बहुत ज्यादा बढ़ गई है जिनके बच्चे वहां रह रहे हैं। एक्सपर्ट्स का मानना है कि मामला गंभीर है और भारत सरकार को यह मसला अमेरिकी सरकार के सामने जल्द से जल्द उठाना चाहिए।
एनआरआइज मामलों के जानकार और इन पर किताब के लेखक सतनाम चाना ने बताया कि अमेरिका में पहले ही वैध-अवैध इमिग्रेंट्स को लेकर कशमकश है। ट्रंप के नारों से समस्या और ज्यादा बढ़ गई है। अमेरिका में कई दशक पहले जाकर बसे भारतीयों का अब वहां अच्छा-खासा बिजनेस है। अब वहां के मूल बाशिंदे भारतीयों को उनका रोजगार छीनने वालों के रूप में देखने लगे हैं। ट्रंप के प्रेसिडेंट बनने के बाद वह लोग दबे गुस्से को बाहर निकालने लगे हैं। अमेरिका में वैध-अवैध इमिग्रेंट्स काफी हैं। अगर उनको बिना कुछ कमाये लौटना पड़ता है तो पंजाब में कर्ज का संकट बढ़ जाएगा।
वहीं, एनआरआई सभा के पूर्व प्रेसिडेंट प्रीतम सिंह नौरंगपुर ने कहा कि कुछ समय पहले सिख बंधुओं की वेशभूषा की कम जानकारी होने के कारण उन्हें मुस्लिम समझकर निशाना बनाया जा रहा था। भारत सरकार ने इस बारे में अमेरिका से बात की तो वहां सार्वजनिक स्थानों पर सिख बंधुओं की अलग पहचान के बारे में लोगों को जागरूक किया गया था। अब दोबारा हमले होने लगे हैं। भारत सरकार एक बार फिर ट्रंप प्रशासन के समक्ष यह मामला सख्ती से उठाए।
एनआरआई कमिशन के मेंबर कंवलजीत सिंह हेयर ने कहा- पहले कभी ऐसे हमले नहीं हुए। ये गंभीर मसला है। हम वहां बसे पंजाबियों की सेफ्टी का मसला केंद्र सरकार के आगे उठाएंगे। इसके लिए एनआरआई कमिशन में चर्चा होगी। 7 मार्च को हम कमिशन के आॅफिस में एकत्रित हो रहे हैं।
अमेरिका में 4.5 लाख भारतीय अवैध
अमेरिका में कितने पंजाबी हैं और इनमें कितने गैरकानूनी हैं, इसका स्टीक डाटा अभी उपलब्ध नहीं है। अमेरिका के गैर सरकारी संगठन पीयू रिसर्च ने 2012 तक की गिनती की रिपोर्ट जारी की थी। इस रिपोर्ट के अनुसार अमेरिका में गैरकानूनी इमिग्रेंट्स में 4.5 लाख भारतीय थे जबकि 3 लाख चीनी, डोमीनिका से 1.70 लाख, कोलंबिया के 1.5 लाख और 50 हजार के करीब मेक्सिकन थे। भारतीयों में कितने कौन-कौन से प्रदेश से हैं, इसका डाटा उपलब्ध नहीं है।
hin_Deva hin_Deva hin_Deva hin_Deva awa_Deva hin_Deva